От 09.06.2022 г. до 10.06.2022 в рамките на Национална програма „Иновации в действие“, Модул 1: Мобилност за мултиплициране и популяризиране на добри практики, екипът, работещ по иновациите в ИПГИТ „ Алеко Константинов“ гостува на Иновативно средно училище “ Иван Вазов”- гр. Бургас заедно с колеги и ученици от сродни училища в Павел баня и Слънчев бряг.

Директорът на институцията- Виктор Григоров- представи училището, акцентите в професионалното образование и стратегията за повишаване на качеството на професионалното обучение, както и самата иновация- Прилагане на комуникационния модел на интерактивната образователна среда в паралелка с II-ра степен на професионална квалификация по специалност **„Извършване на термални процедури в балнеологични и други възстановителни центрове“.**

В учебния кабинет по Рехабилитация и терапия, под ръководството на доктор Снежина Георгиева беше изнесен урок по Лечебен масаж с участието на ученици от XI “a“ клас, участници в иновацията. Гостите на СУ „Иван Вазов“, гр. Бургас посетиха и иновативни занятия по Биология и химия на тема: „Генетиката като наука“ и „Медицината през погледа на три науки и един клас“, след което наблюдаваха презентационен урок по Долекарска помощ в кабинета по практика.

Всички бяха впечатлени от ентусиазма и отношението към професията от страна на учениците. Те са убедени, че тази специалност дава много възможности за реализация в многобройните центрове за възстановяване, както и за лесно продължаване във висшите медицински учебни заведения. Голяма част от предметите, които се изучават в курса на обучение са свързани с медицината, а възможностите за допълнителна работа по химия и биология е гаранция за успешна подготовка на кандидат студентите.

ПГИТ “ Алеко Константинов” уверено поставя основите на тази специалност. Оформянето на специализирани кабинети, срещите с професионалисти в сферата на балнеологията, както и обучението в реална работна среда/ дуална ситема на обучение/ са предпоставка за развитие и отлична реализация на младите хора не само в СПА столицата, но и навсякъде по света.

Обмяната на опит между училищата, участници в Националната програма, дава подтик към нови идеи за практическо приложение, мотивира учениците за обучение по конкретните специалности в училище, дава възможност за обмен на добри практики, създава ползотворни контакти.